b'\n_START_ARTICLE_\nEva Anttila\n_START_PARAGRAPH_\nEva Anttila (30. maaliskuuta 1894 Tampere \xe2\x80\x93 1. elokuuta 1993 Espoo) oli taidemaalari ja tekstiilitaiteilija, yksi suomalaisen taideteollisuuden uranuurtajista. H\xc3\xa4n opiskeli Ateneumissa taidemaalariksi, mutta keskittyi pian kuvakudoksiin ja kehitti niit\xc3\xa4 selvemmin maalaukselliseen suuntaan. Vuoden 1929 maailmann\xc3\xa4yttelyss\xc3\xa4 Barcelonassa h\xc3\xa4n sai yhdess\xc3\xa4 Maija Kansasen kanssa Grand prix -palkinnon tekstiileist\xc3\xa4\xc3\xa4n. H\xc3\xa4net palkittiin vuonna 1961 Pro Finlandia -mitalilla ja nimettiin vuonna 1983 Vuoden tekstiilitaiteilijaksi._NEWLINE_Eva Anttilan is\xc3\xa4 oli suomentaja Werner Anttila ja \xc3\xa4iti kirjailija Selma Anttila. H\xc3\xa4nen veljens\xc3\xa4 Leo Anttila oli my\xc3\xb6s kirjailija. Anttilan ensimm\xc3\xa4inen puoliso oli vuodet 1917\xe2\x80\x931918 taidemaalari Alexander Paischeff. Heid\xc3\xa4n tytt\xc3\xa4rens\xc3\xa4 Eila Pajastie toimi taidekriitikkona. Anttilan toinen aviomies oli vuodet 1921\xe2\x80\x931923 muotoilija Arttu Brummer.'